CELEX: 62014TN0729
Language: et
Date: 2014-10-16 00:00:00
Title: Kohtuasi T-729/14: 16. oktoobril 2014 esitatud hagi – PAN Europe ja Unaapi versus komisjon

12.1.2015   
            
            
               ET
            
            
               Euroopa Liidu Teataja
            
            
               C 7/40
            
         16. oktoobril 2014 esitatud hagi – PAN Europe ja Unaapi versus komisjon
   (Kohtuasi T-729/14)
   (2015/C 007/45)
   Kohtumenetluse keel: inglise
   
      Pooled
   
   
      Hagejad: Pesticide Action Network Europe (PAN Europe) (Brüssel, Belgia) ja Unione nazionale associazioni apicoltori italiani (Unaapi) (Castel San Pietro Terme, Itaalia) (esindaja: advokaat B. Kloostra)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 5. augusti 2014. aasta otsus Ares(2014)2589479, millest teatati hagejate esindajale 6. augustil 2014 (edaspidi „vaidlustatud otsus”) ja mis tehti vastusena hagejate 10. jaanuaril 2013 määruse (EÜ) nr 396/2005 (1) (edaspidi „piirnormide määrus”) artikli 6 lõike 2 alusel esitatud taotlusele vähendada toimeaine imidaklopriidi jääkide piirnorme mee, õietolmu ja mesilaspiima puhul, ning
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagejad tuginevad oma hagis ühele väitele, leides, et vaidlustatud otsust vastu võttes ei tegutsenud komisjon kooskõlas piirnormide määrusega, eelkõige selle artikliga 3 ja/või koostoimes artikli 14 lõikega 1 ja lõike 2 punktidega a, c ja d ning seega tegutses komisjon õigusvastaselt.
   
               —
            
            
               Hagejad väidavad, et piirnormide määruse kohaselt peab komisjon jääkide piirnormide kehtestamiseks või muutmiseks määruse artikli 7 alusel võtma taotluste üle otsustamisel arvesse loomade tervist. Komisjon on seega õigusvastaselt otsustanud hagejate taotluse imidaklopriidi jääkide piirnormide vähendamise kohta rahuldamata jätta.
            
         
               —
            
            
               Hagejad väidavad ka, et piirnormide määruse artikli 3 lõike 2 punktis d sätestatud jääkide piirnormide mõiste kohaselt peavad piirnormid põhinema „rohkem ohustatud tarbijate kaitsmiseks vajalikul madalaimal tarbija-kokkupuutel” ja „heal põllumajandustaval”. Artikli 3 lõikest 2 ja artikli 4 lõike 1 teisest lausest ning artikli 14 lõike 2 punktidest a ja d tuleneb, et komisjon oleks vaidlustatud otsust tehes pidanud arvesse võtma olemasolevaid teadus- ja tehnikaalaseid teadmisi imidaklopriidi mõju kohta mesilastele ja mesilasperedele. Neist sätetest ja iseäranis piirnormide määruse artikli 14 lõike 2 punktist d tuleneb, et komisjon ei võtnud vaidlustatud otsuses õigusvastaselt arvesse komisjoni rakendusmäärust (EL) nr 485/2013 (2) kui otsust „taimekaitsevahendite kasutamise muutmise kohta”.
            
         
      (1)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, lk 1).
   
      (2)  Komisjoni 24. mai 2013. aasta rakendusmäärus (EL) nr 485/2013, millega muudetakse rakendusmäärust (EL) nr 540/2011 seoses toimeainete klotianidiini, tiametoksaami ja imidaklopriidi heakskiitmise tingimustega ning keelatakse neid toimeaineid sisaldavate taimekaitsevahenditega töödeldud seemnete kasutamine ja müük, ELT L 139, lk 12.